สาม 9 มั่งคั่งทองคำ
&nbsp;
18 ส.ค. 2554

....นพ.กฤชรัตน์ หิรัณยศิริ
ผมคิดว่าอยากจะปรับเปลี่ยนรูปแบบการเขียนไปสู่ความรู้ความเข้าใจในการลงทุนมากขึ้น โดยจะเปลี่ยนรูปแบบการเขียนเป็นเชิงวิชาการเพื่อการลงทุนและความเข้าใจในการลงทุนทองคำแท่งและการลงทุนใน Gold Futures เนื่องจากตลอด 1 ปีที่ผ่านมาของการครบรอบของการเปิดซื้อขาย Gold Futures ในตลาดอนุพันธ์แห่งประเทศไทย ผมยังพบว่านักลงทุนรายย่อยยังมีความเข้าใจการลงทุนในทองคำแท่งและ Gold Futures ไม่มากพอ หลายๆ ครั้งนักลงทุนประสบกับภาวะขาดทุน รวมทั้งมีเสียงเรียกร้องมากขึ้น ถึงความรู้ความเข้าใจ หลายๆ ครั้งเราพบว่านักลงทุนไทยมีการเรียนรู้น้อยมาก รวมทั้งไม่ได้มีการทำการบ้านในการติดตามการลงทุนอย่างถูกวิธี ผมจึงต้องการปรับเปลี่ยนเนื้อหาใหม่ไปสู่ความเข้าใจแบบเสริมสร้างประสบการณ์ในการลงทุนที่ถูกต้อง
ในเนื้อหา สาม 9 สู่ความมั่งคั่งในทองคำ
1. 9 คำที่ต้องรู้ก่อนที่จะลงทุนใน Gold Futures 
2.9 วินัยที่ต้องปฏิบัติเมื่อลงทุนใน Gold Futures 
3. 9 สิ่งที่ต้องติดตามเมื่อลงทุนไปแล้ว
จะเห็นได้ว่าในสามหัวข้อยังแบ่งเป็นข้อย่อยอีกข้อละ 9 เรื่องที่ผมจะเขียนต่อไปเพื่อสร้างความเข้าใจในการลงทุนได้อย่างถูกต้องสำหรับ Gold Futures 
ในสัปดาห์นี้เราจะเริ่มในข้อที่ 1 และในข้อย่อยแรกคือคำแรกที่นักลงทุนใน Gold Futures ต้องรู้คือคำว่า “Initial Margin” ในศัพท์ตัวนี้เปรียบเทียบง่ายๆ เหมือนกับการวางเงินมัดจำเบื้องต้นที่กฎระเบียบของตลาดวางไว้ว่าประมาณ 10% ของมูลค่าสัญญา Gold Futures ที่ท่านจะซื้อจะขายซึ่งเป็นส่วนต่างระหว่างนักลงทุนทองคำแท่งกับ Gold Futures ก็คือว่านักลงทุนจะลงทุนใน Gold Futures จะต้องมีความเข้าใจในการลงทุนก่อนแล้วจึงเปิดบัญชีได้ เมื่อเปิดบัญชีกับโบรกเกอร์ซึ่งจะมีบริษัทเฉพาะที่ได้รับอนุญาตจากตลาด TFEX รวมทั้ง ก.ล.ต. ในการเป็นโบรกเกอร์ซื้อขาย Gold Futures แล้วเท่านั้น อย่างเช่น Mts Gold Future ก็เป็นบริษัทหนึ่งที่มีความมั่นคงในทางการเงินและได้รับอนุญาตให้เป็นโบรกเกอร์ซื้อขาย Gold Futures ได้
ดังนั้น จะเห็นได้ว่าความต่างข้อแรกคือนักลงทุนในทองคำแท่งจะต้องชำระเงิน 100% เพื่อไปซื้อทองคำแท่ง และไม่จำเป็นที่จะต้องเรียนรู้และเข้าใจอะไรมากนัก และสามารถซื้อหรือขายทองคำแท่งได้ที่ร้านทองทั่วไปไม่ต้องวางเงินค้ำประกันใดๆ เมื่อท่านชำระเงินแล้ว 100% ท่านจะได้รับสินค้าคือทองคำแท่งกลับไป ในขณะที่นักลงทุน Gold Futures ต้องมีความรู้ความเข้าใจในการลงทุนเสียก่อน ต้องเข้าใจว่ามีความเสี่ยงในการลงทุนอย่างไรบ้าง และเมื่อเปิดบัญชีกับโบรกเกอร์ที่ได้รับอนุญาตเฉพาะแล้วก็ต้องวางเงินมัดจำล่วงหน้าที่เราเรียกว่า “Initial Margin” หรือในภาษาวิชาการเรียกว่า “เงินค้ำประกันเริ่มต้น” ซึ่งเงินค้ำประกันหรือเงินมัดจำดังกล่าวนี้ นักลงทุนก็จะได้ผลตอบแทนตามอัตราที่โบรกเกอร์ได้แจ้งไว้ และยังสามารถที่จะถอนกลับคืนไปได้ถ้าไม่มีภาระผูกพันใดๆ ในการซื้อขาย Gold Futures หรืออาจจะสรุปให้เข้าใจง่ายขึ้นได้ว่าเปิดบัญชีเสร็จแล้วก่อนที่จะทำการซื้อขายต้องวางเงินค้ำประกันก่อน เสร็จแล้วจึงจะสามารถเริ่มทำการซื้อขาย Gold Futures ได้หรืออีกนัยหนึ่งเปิดบัญชีวางเงินค้ำประกันจะซื้อขายเมื่อไหร่ก็ได้เมื่อนักลงทุนมีความพร้อม สามารถเปิดบัญชีไว้ล่วงหน้าวางเงินมัดจำแล้วยังไม่ต้องซื้อหรือขาย รอจังหวะเวลาพร้อมเป็นเดือนหรือหลายๆ เดือนก็ได้ ไม่มีอะไรต้องรีบร้อนในการลงทุน อาจจะบอกได้การเปิดบัญชีและการวางเงินค้ำประกันเริ่มต้นเป็นการเตรียมความพร้อมก่อนที่จะเริ่มลงทุนจริงๆ เท่านั้น เพราะนักลงทุนหลายๆ คนกังวลหรือสอบถามผมว่าเปิดบัญชีแล้วไม่ซื้อไม่ขายได้หรือไม่ คำตอบก็คือท่านเปิดบัญชีแล้ววางเงินมัดจำแล้วยังไม่ต้องซื้อขายตราบจนกว่าท่านมีความเข้าใจในการลงทุน Gold Futures หรือว่าท่านศึกษาแล้วคิดว่าตัวเองไม่เหมาะสมกับ Gold Futures ท่านก็สามารถปิดบัญชีถอนเงินค้ำประกันกลับไปได้โดยไม่จำเป็นที่จะต้องซื้อหรือขาย 
สรุปได้ว่าคำพูดคำที่หนึ่งที่นักลงทุน Gold Futures ได้ทำความเข้าใจและรู้แล้วในวันนี้คือ “Initial Margin” และผมจะบรรยายต่อไปคือคำที่สองจะต้องรู้สำหรับ Gold Futures ในสัปดาห์หน้า 
วิเคราะห์ทางเทคนิคของราคาทองคำ ราคาทองคำในสัปดาห์ที่ผ่านมาปรับตัวสูงขึ้นต่อเนื่อง และมีการแกว่งของราคาจากช่วง 1,120–1,145 เหรียญสหรัฐ และปิดตัวที่ระดับ 1,135 เหรียญสหรัฐ ในคืนวันศุกร์ ราคาเริ่มเข้าสู่แนวโน้มขาขึ้นโดยยืนอยู่เหนือเส้นค่าเฉลี่ยทุกเส้น แต่ว่าราคามีการแกว่งตัวค่อนข้างมาก เป็นการแกว่งขึ้นและลงสลับกัน โดยมีฐานของราคาค่อยๆ ยกสูงขึ้นอย่างช้าๆ ภาพรวมหรือแนวโน้มยังเป็นขาขึ้น โดยมีแนวต้านถัดไปที่ระดับ 1,150 เหรียญสหรัฐ และมีแนวรับสำคัญที่ระดับ 1,120 เหรียญสหรัฐ หรือคร่าวๆ ได้ว่า GFJ10 จะมีแนวรับสำคัญอยู่ที่ระดับ 17,550 บาท โดยมีแนวต้านสำคัญที่ระดับ 17,950 บาท หวังว่านักลงทุนใน Gold Futures จะเข้าใจวิธีการลงทุนอย่างถูกต้องมากขึ้น
Call Center Mts Gold Futures 022225959